Valke ontvang dagvaarding vir hoëAdv. Busisiwe Mkhwebane, die Openbare Beskermer. (Argieffoto: Twitter) Die direktoraat vir prioriteitsmisdaadondersoeke (die Valke) het ŉ dagvaarding ontvang vir die hoof van ŉ instansie wat opgerig is kragtens hoofstuk 9 van die Grondwet. “Die dagvaarding is aan die ampsbekleër beteken en die persoon sal na verwagting op 21 Januarie 2021 in die Pretoriase landdroshof verskyn,” het kol. Katlego Mogale, woordvoerder van die Valke, in ŉ verklaring gesê. “Die dagvaarding bevat drie klagtes van meineed.” Mogale het gesê die Valke sal in hierdie stadium nie enige verdere inligting oor die saak bekendmaak totdat die persoon in die hof verskyn het nie. Die openbare beskermer is ŉ hoofstuk 9-instansie. Daar is vroeër berig Busisiwe Mkhwebane, die openbare beskermer, kan in hegtenis geneem word op aanklag van meineed. Sy sou na verwagting verlede week ŉ verklaring as waarskuwing by die Hillbrow-polisiestasie in Johannesburg ingedien het. Dié verklaring sou glo as ŉ skulderkenning dien in ŉ komplot om haar in hegtenis te neem voor sy ŉ verslag indien waar Ramaphosa ondersoek word omdat hy die ANC se omstrede reis na Zimbabwe op ŉ straler van die lugmag goedgekeur het.